EL Επίσημη Εφημερίδα της Ευρωπαϊκής Ένωσης C 188/15

Δημοσίευση αίτησης σύμφωνα με το άρθρο 6 παράγραφος 2 του κανονισμού (ΕΚ) αριθ. 510/2006 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

2010/C 188/10

Η παρούσα δημοσίευση επιτρέπει την υποβολή ένστασης κατά της προτεινόμενης καταχώρισης σύμφωνα με το άρθρο 7 του κανονισμού αριθ. 510/2006 του Συμβουλίου (1). Η δήλωση ένστασης υποβάλλεται στην Επιτροπή εντός εξαμήνου από την ημερομηνία της παρούσας δημοσίευσης.

ΕΝΙΑΙΟ ΕΓΓΡΑΦΟ

ΚΑΝΟΝΙΣΜΟΣ (ΕΚ) αριθ. 510/2006 ΤΟΥ ΣΥΜΒΟΥΛΙΟΥ

«ORAVSKÝ KORBÁČIK»

Αριθ. ΕΚ: SK-PGI-0005-0774-04.05.2009

ΠΓΕ ( X ) ΠΟΠ ( )

1. Ονομασία:

«Oravský korbáčik»

2. Κράτος μέλος ή τρίτη χώρα:

Σλοβακική Δημοκρατία

3. Περιγραφή του γεωργικού προϊόντος ή τροφίμου:

3.1. Τύπος προϊόντος:

Κλάση 1.3. — Τυριά

3.2. Περιγραφή του προϊόντος που φέρει την προβλεπόμενη στο σημείο 1 ονομασία:

Το «Oravský korbáčik» είναι ένα αχνισμένο τυρί, καπνιστό ή μη, σε σχήμα μικρού μαστίγιου (korbáčik στην σλοβακική) μήκους 10 έως 50 cm. Παρασκευάζεται με παραδοσιακή μέθοδο, κατά την οποία μικρά τυριά (σε σχήμα σβόλου) που έχουν υποστεί ζύμωση και μερική ωρίμαση αχνίζονται σε καυτό νερό και κατόπιν υποβάλλονται σε τάνυση ώστε να δημιουργηθούν κλώνοι σε μορφή χορδής — παραδοσιακά γνωστοί με το όνομα «vojky» —, πάχους 2 έως 10 mm. Μετά την τάνυση οι κλώνοι — οι vojky — πλέκονται σε πλεξίδα όπως τα μαστίγια.

Οι χαρακτηριστικές οργανοληπτικές ιδιότητες του τυριού οφείλονται στην ινώδη δομή των κλώνων που σχηματίζονται μετά την τάνυση των μικρών τυριών που έχουν προηγουμένως αχνιστεί και στο ιδιαίτερο σχήμα μαστίγιου που προκύπτει από την πλέξη των κλώνων.

Το καπνιστό «Oravský korbáčik» διαφέρει από το μη καπνιστό, κυρίως στο χρώμα και στο άρωμα. Το καπνιστό «Oravský korbáčik» είναι ελαφρώς κίτρινο έως χρυσοκίτρινο και έχει χαρακτηριστικό άρωμα καπνιστού και ελαφρώς υψηλότερη περιεκτικότητα σε αλάτι (περίπου 1 %). Το μη καπνιστό «Oravský korbáčik» είναι λευκό έως υπόλευκο, χωρίς άρωμα καπνιστού. Οι δύο τύποι δεν διαφέρουν όσον αφορά την υφή και τη σύσταση.

Το «Oravský korbáčik» πωλείται σε μεμβράνη ποιότητας κατάλληλης για χρήση σε τρόφιμα, σε πολλαπλές συσκευασίες που διαφέρουν αναλόγως του αριθμού των korbáčiky που περιέχουν και του βάρους της συσκευασίας.

Ιδιότητες

Χρώμα: λευκό έως ελαφρώς κιτρινωπό ή, για τα καπνιστά τυριά, χρυσοκίτρινο·

Υφή: κάθε κλώνος αποτελείται από χωριστές ίνες με ελαστική υφή ή πιθανώς σφικτότερη αλλά όχι σκληρή, η δε ελαστικότητα μειώνεται καθώς εξελίσσεται η ωρίμαση· το τελικό προϊόν είναι πολύ ανθεκτικό στην τάνυση χάρη στην πολύκλωνη δομή του, στην οποία οι κλώνοι διαχωρίζονται εύκολα μεταξύ τους.

Άρωμα και γεύση: γαλακτώδης, ευχάριστα τυρώδης, αλατισμένη, ελαφρώς όξινη με τυπικό άρωμα και γεύση καπνιστού όταν πρόκειται για τον καπνιστό τύπο·

Σύσταση: Ξηρά ουσία: τουλάχιστον 40 % κατά βάρος·

Περιεκτικότητα σε λίπος επί ξηράς ουσίας: τουλάχιστον 25 % κατά βάρος·

Αλάτι: μέγιστο 4,5 % κατά βάρος για το μη καπνιστό και μέγιστο 5,5 % κατά βάρος για το καπνιστό τυρί·

Μικροβιολογικές ιδιότητες

Το «Oravský korbáčik» είναι αχνισμένο τυρί παρασκευαζόμενο από μικρά τυριά (σβόλους) που περιέχουν ανθεκτική στη θερμότητα γαλακτική όξινη μικροχλωρίδα των ειδών: Lactococcus, Streptococcus και Lactobacillus.

3.3. Πρώτες ύλες (μόνο για μεταποιημένα προϊόντα):

Το τυρί «Oravský korbáčik» παρασκευάζεται από μικρά τυριά παραγόμενα από ανεπεξέργαστο ή παστεριωμένο αγελαδινό γάλα με προσθήκη όξινης γαλακτικής καλλιέργειας. Το είδος του χρησιμοποιούμενου γάλακτος — ανεπεξέργαστο ή παστεριωμένο — δεν επηρεάζει τις ιδιότητες του τελικού προϊόντος. Η ποιότητα του γάλακτος ελέγχεται και καταγράφεται τακτικά στις εγκαταστάσεις των παραγωγών των μικρών τυριών, βάσει των ακόλουθων παραμέτρων: ανασταλτικές ουσίες, θερμοκρασία, οξύτητα, λίπος, ειδικό βάρος και μη λιπαρή ξηρά ουσία.

Ο συνολικός αριθμός μικροοργανισμών και ο αριθμός σωματικών κυττάρων προσδιορίζονται από πιστοποιημένα εργαστήρια.

Το αρχικό τυρί (σε σβόλους) περιέχει τουλάχιστον 48 % ξηράς ουσίας κατά βάρος, τουλάχιστον 35 % λίπος κατά βάρος επί ξηράς ουσίας και έχει pH 4,9 έως 5,2.

Εξωτερικά, οι σβόλοι είναι ομοιόμορφοι και λείοι, με κατάλληλη κρούστα και λευκό έως υπόλευκο χρώμα.

3.4. Ζωοτροφές (μόνο για προϊόντα ζωικής προέλευσης):

Δεν υπάρχουν ιδιαίτερες απαιτήσεις όσον αφορά την ποιότητα ή περιορισμοί όσον αφορά την προέλευση.

3.5. Συγκεκριμένα στάδια της παραγωγής που πρέπει να εκτελούνται εντός της οριοθετημένης γεωγραφικής περιοχής:

Η προέλευση του τυριού σε σβόλους δεν είναι καθοριστική για την ποιότητα του προϊόντος.

Στάδιο 1 : Άχνιση: το φυσικό ώριμο τυρί κατ’αρχάς τεμαχίζεται σε μικρότερα τεμάχια τα οποία τρίβονται και αχνίζονται σε καυτό νερό (θερμοκρασία ύδατος 70-95 °C)· το τυρί αναδεύεται με ξύλινη σπάτουλα ή μηχανικό αναδευτήρα έως ότου σχηματιστεί συμπαγής, ελαστική μάζα, ονομαζόμενη parenina. Στάδιο 2 : Μάλαξη: η parenina μαλάσσεται, υποβάλλεται σε τάνυση και διπλώνεται χειρωνακτικά έως ότου αποκτήσει μαλακή και λεία υφή που μπορεί εύκολα να διαμορφωθεί στο επιθυμητό σχήμα. Στάδιο 3 : Διαμόρφωση: η τυρόμαζα υποβάλλεται σε τάνυση ώστε να σχηματιστούν κλώνοι — vojky — χειρωνακτικά ή χρησιμοποιώντας δύο κυλίνδρους με αυλακώσεις οι οποίοι, κατά την περιστροφή τους, κινούνται με αντίθετη φορά. Οι κλώνοι πέφτουν κατευθείαν σε ψυχρό πόσιμο νερό. Στάδιο 4 : Ψύξη: οι κλώνοι του τυριού αφήνονται να ψυχθούν στο ψυχρό πόσιμο νερό επί 2 έως 10 λεπτά, ώστε να διατηρήσουν το σχήμα τους. Στάδιο 5 : Περιέλιξη: αφού ψυχθούν οι κλώνοι περιτυλίσσονται σε κύλινδρο (μπομπίνα). Κατόπιν κόβονται σε ένα σημείο και τα τεμάχια κλώνου που δημιουργούνται περιδένονται στο μέσο τους με τη βοήθεια ενός από τους κλώνους. Στάδιο 6 : Αλάτιση: οι κομμένοι και δεμένοι κλώνοι αλατίζονται με εμβάπτιση σε κορεσμένο διάλυμα άλατος, ώστε η τελική περιεκτικότητα σε αλάτι να μην υπερβαίνει το 4,5 % κατά βάρος για τα μη καπνιστά και το 5,5 % κατά βάρος για τα καπνιστά τυριά (η διάρκεια της αλάτισης εξαρτάται από το πάχος των κλώνων και από την οξύτητα του χρησιμοποιούμενου τυριού). Στάδιο 7 : Μερική ξήρανση: για να απαλλαχθούν από το πλεονάζον αλατόνερο, οι κλώνοι κρεμώνται σε ξύλινη ή ανοξείδωτη μεταλλική ράβδο ώστε το νερό να στραγγίσει. Στάδιο 8 : Πλέξη: τουλάχιστον δύο κλώνοι, διπλωμένοι στα δύο, πλέκονται χειρωνακτικά όπως τα μαστίγια έως ένα σημείο που βρίσκεται στα δύο τρίτα του μήκους τους και στο σημείο αυτό περιδένονται με έναν από τους κλώνους ώστε να μην υπάρχει κίνδυνος να λυθεί η πλεξίδα. Στάδιο 9 : Για τα καπνιστά τυριά Υποκαπνισμός: το τυρί υποκαπνίζεται με άμεση έκθεση σε ψυχρό καπνό θερμοκρασίας περίπου 30 °C σε παραδοσιακό καπνιστήριο, ξύλινο ή μεταλλικό, ή σε μηχανικό, εξοπλισμένο με σύστημα εξαναγκασμένης κυκλοφορίας του αέρα· ο καπνός παράγεται με καύση σκληρού ξύλου και ο οποκαπνισμός συνεχίζεται έως ότου το τυρί αποκτήσει χρυσοκίτρινο χρώμα. Στάδιο 10 : Συσκευασία: το προϊόν συσκευάζεται σε μεμβράνη ποιότητας κατάλληλης για τα τρόφιμα και επισημαίνεται με ετικέτα που φέρει την ονομασία «Oravský korbáčik».

3.6. Ειδικοί κανόνες σχετικά με τον τεμαχισμό, το τρίψιμο, τη συσκευασία κ.λπ.:

Το «Oravský korbáčik» πωλείται σε συσκευασίες διαφορετικών ποσοτήτων, αναλόγως του αριθμού «korbáčik» («μαστίγια» δηλαδή πλεξίδες). Η βασική συσκευασία περιέχει 5-10 korbáčik, αλλά υπάρχουν επίσης διαθέσιμες μεγαλύτερες συσκευασίες των 50 korbáčik, οι οποίες παραδοσιακά καλούνται «zväzok» (δεμάτι).

Το «Oravský korbáčik» πρέπει να συσκευάζεται εντός της οριοθετημένης γεωγραφικής περιοχής προκειμένου να διατηρείται το ιδιαίτερο σχήμα του, να αποφεύγεται το λύσιμο της πλεξίδας και να διαφυλάσσεται η ποιότητα του προϊόντος.

Δεν υπάρχει γεωγραφικός περιορισμός για την επανασυσκευασία.

3.7. Ειδικοί κανόνες σχετικά με την επισήμανση:

Οι παραγωγοί που παρασκευάζουν το «Oravský korbáčik» σύμφωνα με τις προδιαγραφές επιτρέπεται να χρησιμοποιούν την ονομασία «Oravský korbáčik» για σκοπούς επισήμανσης, διαφήμισης και εμπορικής προώθησης.

Η ετικέτα που τοποθετείται στο προϊόν πρέπει να πληροί τις ακόλουθες απαιτήσεις:

— να αναγράφεται ευκρινώς η ονομασία του προϊόντος «Oravský korbáčik»,

— να αναφέρεται εάν το προϊόν είναι καπνιστό ή όχι,

— να αναγράφονται οι λέξεις «chránené zemepisné označenie» (προστατευόμενη γεωγραφική ένδειξη) και το αντίστοιχο σύμβολο της ΕΚ.

4. Συνοπτική οριοθέτηση της γεωγραφικής περιοχής:

Το προϊόν «Oravský korbáčik» παράγεται στην λεκάνη του ποταμού Orava (περιοχή του Orava) εντός της Σλοβακίας. Η γεωγραφική περιοχή οριοθετείται, βορείως και ανατολικά, από τα σύνορα του κράτους με την Δημοκρατία της Πολωνίας, δυτικά, από τα όρια των διοικητικών διαμερισμάτων Námestovo και Dolný Kubín και, νοτίως, από τα όρια των διοικητικών διαμερισμάτων Dolný Kubín και Tvrdošín.

5. Δεσμός με τη γεωγραφική περιοχή:

5.1. Ιδιαιτερότητα της γεωγραφικής περιοχής:

Η περιοχή του Orava είναι μια τυπικά ορεινή περιοχή όπου οι συνθήκες που επικρατούν είναι κατάλληλες για την εκτροφή και βόσκηση προβάτων και βοοειδών καθώς και για την επεξεργασία του γάλακτος που παράγουν για την παραγωγή τυριού. Οι κάτοικοι της περιοχής εξακολουθούν να εκμεταλλεύονται τα ιδιαίτερα αυτά χαρακτηριστικά του ορεινού περιβάλλοντος, όπως συμβαίνει από την εποχή του πρώτου εποικισμού της περιοχής έως σήμερα. Μόνον οι γυναίκες της περιοχής διαθέτουν την ικανότητα να πλέκουν το αχνισμένο τυρί δίνοντάς του τη μορφή μικρών μαστιγίων, εργασία που δεν μπορεί να γίνει με κανένα μηχάνημα.

Σύμφωνα με την προφορική παράδοση, η εγχώρια παραγωγή των korbáčik στην περιοχή του Orava ξεκίνησε κατά το δεύτερο μισό του 19ου αιώνα, καθώς η παραγωγή διαφόρων τύπων αχνισμένων τυριών, συμπεριλαμβανόμενου του korbáčik, με σκοπό την πώληση αποτελούσε τον μοναδικό πόρο εισοδήματος για τους τοπικούς κτηνοτρόφους που ασχολούνταν με την εκτροφή προβάτων και βοοειδών.

5.2. Ιδιοτυπία του προϊόντος:

Η ιδιοτυπία του «Oravský korbáčik» οφείλεται στην μορφή του, που είναι πολύ ασυνήθιστη για τυρί ή τυροκομικό προϊόν. Παράγεται με την παραδοσιακή μέθοδο που είναι σχεδόν αποκλειστικά χειρωνακτική και περιλαμβάνει άχνισμα, τάνυση για τη δημιουργία κλώνων και κατόπιν πλέξη σε σχήμα μικρού μαστίγιου. Με τη χειρωνακτική μεταποίηση, που εκτελείται μετά το άχνισμα του τυριού και περιλαμβάνει μάλαξη και τάνυση, τα korbáčiky αποκτούν την μοναδική ινώδη υφή τους που καθιστά το προϊόν τόσο ιδιαίτερο και μοναδικό.

5.3. Δεσμός μεταξύ της γεωγραφικής περιοχής και της ποιότητας ή των χαρακτηριστικών του προϊόντος (για τις ΠΟΠ) ή μιας συγκεκριμένης ιδιότητας, της φήμης ή άλλων χαρακτηριστικών του προϊόντος (για τις ΠΓΕ):

Η αίτηση καταχώρισης του «Oravský korbáčik» ως προστατευόμενης γεωγραφικής ένδειξης βασίζεται στο ιδιαίτερο σχήμα του προϊόντος, στη φήμη και την παράδοσή του.

Η περιοχή του Orava βρίσκεται στο ορεινό τμήμα της βορειοδυτικής Σλοβακίας και έχει ψυχρό, αφιλόξενο κλίμα. Στην πλειονότητά τους, οι κάτοικοι ζούσαν από τη γεωργία και την κτηνοτροφία, εκτρέφοντας αγελάδες και αιγοπρόβατα και μεταποιώντας τις πρώτες ύλες που λάμβαναν από τα ζώα αυτά, κυρίως το γάλα, σε τυροκομικά προϊόντα διαφόρων σχημάτων και εκλεκτής ποιότητας. «Η περιοχή εκτροφής ζώων της φυλής Pinzgau στην οποία επικρατεί το σύστημα της θερινής μετακίνησης των ζώων σε βοσκοτόπους μεγάλου υψομέτρου μοιραία οδηγούν τη φυλή αυτή στην παραγωγή γάλακτος και γαλακτοκομικών προϊόντων υψηλής ποιότητας, οικολογικών και κατάλληλων για κατανάλωση από τον άνθρωπο. … Τα αγροκτήματα αυτά, επιπλέον της σημαντικής συμβολής τους στη διαμόρφωση του τοπίου (θερισμός εκτάσεων ακατάλληλων για τη χρήση μηχανικών μέσων, βόσκηση σε αχρησιμοποίητα εδάφη, ξήρανση του άχυρου σε ειδικές σχάρες), παράγουν τοπικά εδέσματα από αγελαδινό γάλα, όπως το πασίγνωστο “Oravský”…» (Slovenský pinzgauský dobytok — producent mlieka horských pasienkov).

Χάρη στη δεξιοτεχνία και την εφευρετικότητά τους, οι κάτοικοι της περιοχής κατόρθωσαν να παραμείνουν σε αυτή την περιοχή με το δριμύ κλίμα και να γίνουν γνωστοί πέρα από τα όρια της.

Στα ιστορικά αρχεία αναφέρεται ότι, στην περιοχή του Orava, παραγόταν ένα αχνισμένο παραδοσιακό τυρί, σε σχήμα μικρών μαστίγιων, όπως αυτά που παραδοσιακά πλέκονται από λυγαριά στη Σλοβακία το Πάσχα, και ότι αυτό το αντίγραφό τους από τυρί ονομαζόταν «korbáčik» (μικρό μαστίγιο). Στην περιοχή αναπτύχθηκε επίσης, εκ παραλλήλου με την παραγωγή korbáčiky, ένα κέντρο αγοραπωλησίας αχνισμένων τυριών, οι δε έμποροι αποκαλούνταν με ονόματα που τους συνέδεαν με τον τύπο τυριού που διέθεταν προς πώληση (έμπορος korbáčik, έμπορος oštiepok, έμπορος srdce κ.λπ.). «Στη βόρειο Σλοβακία το χωριό Zázrivá στην περιοχή του Orava αποτελεί ακόμη σημαντικό κέντρο αυτού του εμπορίου. Οι έμποροι από την περιοχή εμπορεύονταν κυρίως καπνιστά και αχνισμένα τυριά· τους αποδίδονταν ονόματα αναλόγως του τύπου προϊόντος που πωλούσαν — έμποροι korbáčik, κ.λπ. …» (Podolák, J. «Tradičné využitie produkcie ovčieho mlieka na Slovensku» (Παραδοσιακή χρήση της παραγωγής πρόβειου γάλακτος στην Σλοβακία), Etnologia Slavica, UK Bratislava, 1986).

Στα ιστορικά αρχεία υπάρχουν αναφορές για πολλές επαγγελματικές άδειες αυτών των εμπόρων. Έως σήμερα, οι έμποροι των korbáčik της περιοχής του Orava προσφέρουν τα προϊόντα τους για πώληση σε διάφορες αγορές και σε ειδικές περιστάσεις όπως γάμοι, βαφτίσια, γιορτές των Χριστουγέννων, του Καρναβαλιού και του Πάσχα. Κατά τη διάρκεια των γιορτών αυτών σημειωνόταν αύξηση της παραγωγής Korbáčik, απόδειξη της προτίμησης των καταναλωτών για το προϊόν αυτό. Το γεγονός αυτό πιστοποιείται από τα αρχεία παραγωγής των τυροκόμων.

Η περιοχή του Orava ακόμη διατηρεί τον γεωργικό της χαρακτήρα. Κανόνες που διέπουν την παραγωγή του «Oravský korbáčik» είχαν ήδη θεσπιστεί στα μέσα του προηγούμενου αιώνα. Η φήμη και η παράδοση του «Oravský korbáčik» πιστοποιούνται από το γεγονός ότι καλύπτεται από εμπορικό σήμα το οποίο προστατεύεται από το Γραφείο Διανοητικής Ιδιοκτησίας της Δημοκρατίας της Σλοβακίας, με δεκαετή διάρκεια ισχύος — έως τις 22 Φεβρουαρίου 2006 —, αλλά και από τα άρθρα που έχουν δημοσιευτεί στον Τύπο.

Το προϊόν «Oravský korbáčik» είναι ένα πασίγνωστο παραδοσιακό έδεσμα όχι μόνο για τους Σλοβάκους αλλά και για τους ξένους που επισκέπτονται την Σλοβακία, οι οποίοι το αγοράζουν για να το προσφέρουν ως δώρο από το ταξίδι τους. «Τράβηξε την προσοχή μου μια τοπική λιχουδιά, ένα τυρί που είναι γνωστό ως “Oravský korbáčik” (μαστίγιο του Orava), που βρισκόταν εκτεθειμένο σε ένα περίπτερο …» (‘Great Escapes: Hiking in the High Tatras’. The Slovak Spectator, τόμος. 10, αριθ. 28, 2004)·«Nenúkajte Angličanov Oravskými korbáčikmi» (http://www.sme.sk)·Στο Slovakia-in, αριθ. 8-9, 2002, στο άρθρο «Slovensko a Slováci nemeckými očami» αναφέρεται ότι «Η συγγραφέας, μια τσέχα που ζει στη Γερμανία, γνωρίζει πολύ καλά τα αχνιστά τυριά που λέγονται “Oravské korbáčiky”, …».

Παραπομπή στη δημοσίευση των προδιαγραφών:

[Άρθρο 5 παράγραφος 7 του κανονισμού (ΕΚ) αριθ. 510/2006]

http://www.upv.sk/pdf/specifkorbac_ek2.pdf

(1) ΕΕ L 93 της 31.3.2006, σ. 12.